DA Den Europæiske Unions Tidende CE 88/687

(2004/C 88 E/0706)

SKRIFTLIG FORESPØRGSEL E-0148/04

af Cees Bremmer (PPE-DE) til Kommissionen

(26. januar 2004)

Om: Menneskerettighederne i Burma

Er Kommissionen bekendt med de meget alvorlige menneskerettighedskrænkelser i Burma, som militærjuntaen gør sig skyldig i siden de sidste demokratiske valg? Det drejer sig her om undertrykkelse af forskellige befolkningsgrupper, hvilket bl.a. har skabt problemet med burmanske flygtninge i det nordøstlige Indien (navnlig kristne medlemmer af Chin-folket), som flygter for den burmanske hærs terror, og de muslimske Rohingya-flygtninge fra Burma, der opholder sig i Bangladesh?

Deler Kommissionen den opfattelse, at Burma i alvorlig grad tilsidesætter de forpligtelser, som medlemsskab af FN medfører, og at det påhviler det internationale samfund, og navnlig EU, at gøre Burma opmærksom på dette?

Deler Kommissionen den opfattelse, at spørgsmålet om menneskerettighedskrænkelserne i Burma kun kan løses ved, at der indledes en demokratiseringsproces på grundlag af en dialog mellem militærjuntaen, den demokratiske opposition og de forskellige etniske grupper?

Er Kommissionen på baggrund af ovenstående rede til at bidrage til en styrkelse af det civile samfund, som endnu befinder sig i en begyndelsesfase, f.eks. ved at yde støtte til sundhedssektoren, undervisning og miljøområdet, hvor behovene er størst som følge af manglende finansielle midler og velorganiserede initiativer?

Er Kommissionen endvidere rede til at medvirke til en løsning af flygtningeproblemet ved at opfordre de indiske myndigheder til at afstå fra at lægge yderligere pres på burmanske fordrevne i Nordøstindien og til at fremme den humanitære bistand? Er Kommissionen endvidere rede til at lægge pres på myndighederne i Bangladesh og på UNHCR, således at de muslimske Rohingya-flygtninge fra Burma, der opholder sig i officielt anerkendte flygtningelejre i det sydlige Bangladesh, ikke tvinges til at vende tilbage og at der ydes en vis humanitær bistand til muslimske Rohingya-flygtninge uden officiel flygtningestatus?

Svar afgivet på Kommissionens vegne af Christopher Patten

(25. februar 2004)

Kommissionen er bekendt med rapporterne om at militæret i Burma/Myanmar forfølger etniske minoriteter, og den har ved flere lejligheder meddelt landets regering at den er alvorligt bekymret med hensyn til menneskerettighederne i landet, ikke mindst i områder med etniske mindretal.

Kommissionen har altid haft den faste overbevisning at en varig løsning på Burmas politiske problemer – hvilket er en forudsætning for en forbedring af forholdene med hensyn til menneskerettighederne – må baseres på en aftale mellem Statens Freds- og Udviklingsråd (SPDC), den demokratisk valgte opposition og de etniske mindretal.

Al ikke-humanitær bistand og udviklingsstøtte til Burma er suspenderet i henhold til en EU-fællesholdning. Der kan dog gøres undtagelser for så vidt angår programmer som tilrettelægges i samarbejde med demokratiske grupper, og som gennemføres med disses hjælp inden for grunduddannelse, sundhedsvæsen og fattigdomsbekæmpelse. Der kan også ydes støtte til fremme af menneskerettighederne og demokrati.

Kommissionens humanitære bistand til Burma/Myanmar, der er på ca. 10 mio. EUR om året, tager i dag i første række sigte på flygtninge i ind- og udland, og herunder hjemvendende flygtninge. Hjælpen omfatter fødevarebistand, bekæmpelse af HIV/AIDS og sikring af vand og sanitet. Alle humanitære programmer varetages af NGO'er eller internationale organisationer.

Med hensyn til burmesiske flygtninges vilkår i Bangladesh og Indien kan det bemærkes at Kommissionen ved flere lejligheder har taget dette problem op over for disse to landes myndigheder.

Kommissionen yder stor økonomisk bistand til rohingya-befolkningen, såvel i Bangladesh som i Burmas Rakhine-stat. Denne bistand ydes i fuldt samarbejde med De Forenede Nationers Højkommissariat for Flygtninge (UNHCR). Kommissionen fortsætter sin overvågning af rohingya-flygtningenes vilkår for at sikre at de ikke tvangshjemsendes, og er vedvarende rede til om fornødent at træffe yderligere foranstaltninger.